《东风解冻应制》
明代·程敏政

去岁都城三尺雪，御水潺潺冻全结。半夜春从地底回，一片菱花煖初裂。

春风著水水不知，縠纹澹澹挼清漪。退朝閒步石桥上，流澌半入昆明池。

黄柳垂丝拂东岸，荡潏波心影凌乱。青阳杲杲射圆沙，几簇鱼苗聚还散。

太乙东皇随斗行，韶华拍塞皆春声。临流揽胜心独喜，物色向人如有情。

天潢固是得春早，坐想八方春更好。航海番人入贡来，万里川光净于扫。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。